ჭრელი კბილა სოკო
ჭრელი კბილა სოკო, ჭრელი ფირფიტკბილა (ლათ. Lentinus tigrinus) — სოკო აბედოვანთა ოჯახისა. ქუდის დიამეტრი 4-10 სმ აღწევს, გვერდები ბრტყელია. ჯერ ამოზნექილია, შემდეგ ცენტრში ჩაღრმავება ჩნდება, შესაძლოა ძაბრისებრი. ქსოვილის საფარი მოთეთროა, დაფარულია მოშავო-მოყავისფრო ჯაგარა ქერცლით, რომელიც მეტწილად ცენტრშია გავრცელებული. ფეხი თხელი აქვს და ქუდის მსგავსად დაფარულია ქერცლით. ფირფიტები ვიწროა, რბილობი მოთეთროა, ფეხის ძირში მუქი, ჰაერზე წითლდება. განსაკუთრებული სუნისა და გემოს გარეშე. იზრდება ჯგუფებად გამხმარ და დამპალ ფოთლოვან ხეებსა და მათ ფესვებზე ზაფხულ-შემოდგომით. იჭმება მხოლოდ ნორჩი და ახალი.